ट्वान्टी-२० विश्वकप : पाकिस्तानको जितले सेमिफाइनल समीकरण रोमाञ्चक
पाकिस्तानले ट्वान्टी-२० विश्वकप सुपर–१२ को ग्रुप–२ मा दोस्रो स्थानमा रहेको दक्षिण अफ्रिकालाई हराएर सेमिफाइनल समीकरण रोमाञ्चक बनाएको छ । 
सिड्नी — पाकिस्तानले ट्वान्टी-२० विश्वकप सुपर–१२ को ग्रुप–२ मा दोस्रो स्थानमा रहेको दक्षिण अफ्रिकालाई हराएर सेमिफाइनल समीकरण रोमाञ्चक बनाएको छ । खेल वर्षाले प्रभावित भएपछि पाकिस्तान डकवर्थ लेविस नियम अनुसार ३३ रनले विजयी रहेको हो । यो जितपछि पाकिस्तानको ४ खेलबाट ४ अंकसहित तेस्रो स्थानमा उक्लेको छ ।उसको अगाडि भारतको ६ र दक्षिण अफ्रिकाको ५ अंक छ । बंगलादेश समान ४ अंकमा चौथो स्थानमा झरेको छ । दक्षिण अफ्रिकाले आफ्नो अन्तिम खेलमा नेदरल्यान्ड्सको सामना गर्नेछ भने पाकिस्तानको प्रतिद्वन्द्वी बंगलादेश छ । यस्तै शीर्ष स्थानको भारतले जिम्बावेसँग खेल्नेछ । वर्षाले खेल प्रभावित भएपछि प्रतिस्पर्धा १४ ओभरमा छोट्याइएको थियो र जितका लागि १ सय ४२ रनको लक्ष्य निर्धारण गरिएको थियो । त्यसलाई पछ्याउने क्रममा दक्षिण अफ्रिकाले ९ विकेट गुमाएर १ सय ८ रन बनायो । अन्तिम ओभरमा जितका लागि ४१ रनको असम्भव लक्ष्य तय भएको थियो । दक्षिण अफ्रिकाका लागि कप्तान टेम्बा बभुमाले १९ बलमा ३६ रन बनाए र यो नै उच्च व्यक्तिगत स्कोर रह्यो ।अन्य सबै प्रमुख ब्याटर असफल सावित भए । टस जितेर पहिले ब्याटिङ गरेको पाकिस्तानले ९ विकेटमा १ सय ८५ रन बनाएको थियो । कमजोर सुरुआतपछि तल्लो मध्यक्रमका ब्याटरले महत्त्वपूर्ण योगदान दिए । एक समय ४३ रन बनाउँदा ४ विकेट गुमाएको पाकिस्तानका लागि इफ्टिखर अहमदले ५१, मोहम्मद नवाजले २८ र सदब खानले ५२ रन बनाए । 